Beidh dath glas le feiceáil
ar chuid de mhóriontais nádúrtha an domhain ar lá l’ Pádraig na bliana seo,
mar chuid de fheachtas Tourism Ireland
borradh a chur faoi chúrsaí turasóireachta sa tír.
Cé nach mbeidh balla mór na Síne ina measc,
ní shin le rá nach dtiocfaidh ardú ar líon na gcuairteoirí as an tír sin
de bharr an aird a tharraing cuairt leasuachtarán na Síne ar an tír le cúpla lá anuas.
Tá cúrsaí turasóireachta mar chuid lárnach
de phleananna athbheochana an Rialtais do gheilleagar na tíre seo
agus súil acu go méadóidh an líon turasóirí a mheallfar go hÉirinn ón tSín go mór,
de bharr an clúdach go léir atá faighte ag cuairt leasuachtaráin na Síne,
Xi Jingping, chun na tíre seo le laethanta beaga anuas.
Tá clúdach forleathan déanta ag meáin na Síne ar chuairt an leasuachtaráin
agus íomhánna de chultúr agus de mhórionaid thurasóireachta na tíre seo
craolta ó cheann ceann na tíre sin.
Mealladh 7.4 milliún turasóir ó thar lear go hÉirinn anuraidh
agus b’fhiú breis is 3 billiún go leith euro do gheilleagar na tíre seo iad.
Tá súil cur leis an líon sin i mbliana.
Tá an tSín ar cheann de na tíortha
atá clúdaithe ag clár víosa speisialta a sheol an Rialtas anuraidh,
rud a chiallódh nach mbeadh víosa breise ag teastáil uathu cuairt a thabhairt ar Éirinn
dá mbeadh víosa faighte cheana féin acu le taisteal chun na Ríochta Aontaithe,
rud a d’fhéadfadh breis cuairteoirí a mhealladh anseo
le linn na gCluichí Oilimpeacha i Londain sa samhradh.
Mar chuid freisin don gchur chuige úd
tá pleananna fógartha ag Tourism Ireland inniu
leis an gceiliúradh is mó a deineadh riamh ó cheann ceann na cruinne
a dhéanamh i mbliana ar Lá Fhéile Pádraig.
Mar chuid de na pleananna sin,
beidh dath glas le feiceáil ar chuid de mhóriontais nádúrtha an domhain ar an lá úd,
ar nós Easanna Niagra ar theorainn Mheiriceá agus Cheanada,
agus Table Mountain na hAfraice Theas,
chomh maith le bheith le feiceáil ar chuid d’fhoirgnimh mhóra an domhain;
leithéidí an Empire State i Nua Eabhrac, an London Eye,
agus ar an túr teilifíse i mBerlin.
Ruairí Mac an Iomaire, Nuacht TG4.